# Dunia berbahasa Inggeris

Taburan bahasa Inggeris
  Bahasa ibunda majoriti
  Bahasa rasmi atau pentadbiran, tetapi bukan bahasa ibunda majoriti
**Dunia berbahasa Inggeris** merangkumi 88 negara dan wilayah di mana bahasa Inggeris merupakan bahasa rasmi, pentadbiran atau budaya. Pada awal tahun 2000-an, antara satu hingga dua bilion orang bertutur dalam bahasa Inggeris, menjadikannya bahasa terbesar dari segi jumlah penutur, bahasa ketiga terbesar dari segi jumlah penutur asli, dan bahasa yang paling meluas dari aspek geografi. Negara-negara di mana bahasa Inggeris ialah bahasa ibunda kebanyakan orang kadangkala dipanggil Anglosfera. Penutur bahasa Inggeris dipanggil **Anglofon**.

England Zaman Pertengahan Awal ialah tempat kelahiran bahasa Inggeris; bentuk moden bahasa ini telah tersebar ke seluruh dunia sejak abad ke-17, pertama oleh pengaruh global England lalu United Kingdom, kemudian oleh pengaruh Amerika Syarikat. Melalui pelbagai jenis media cetak dan elektronik dari negara-negara ini, bahasa Inggeris telah menjadi bahasa utama dalam wacana antarabangsa dan lingua franca di banyak rantau dan bidang profesional, seperti sains, navigasi dan undang-undang.

Amerika Syarikat dan India mempunyai jumlah penutur bahasa Inggeris terbanyak, dengan 306 juta dan 129 juta, masing-masing. Ini diikuti oleh United Kingdom (68 juta), dan Nigeria (60 juta). Sehingga 2022, terdapat kira-kira 400 juta penutur asli bahasa Inggeris. Termasuk orang yang bertutur bahasa Inggeris sebagai bahasa kedua, anggaran jumlah Anglofon berbeza dari 1.5 bilion hingga 2 bilion. David Crystal mengira pada tahun 2003 bahawa penutur bukan asli melebihi penutur asli dengan nisbah tiga kepada satu.

Selain varieti utama bahasa Inggeris—Amerika, British, Kanada, Australia, Ireland, New Zealand—dan subvarieti lain, negara-negara seperti Afrika Selatan, India, Nigeria, Filipina, Singapura, Jamaica, dan Trinidad dan Tobago juga mempunyai berjuta-juta penutur asli keselanjaran dialek yang merangkumi dari bahasa kreol berasaskan bahasa Inggeris hingga Bahasa Inggeris Baku. Negara-negara dan wilayah-wilayah lain, seperti Ghana, turut menggunakan bahasa Inggeris sebagai bahasa rasmi utama walaupun ia bukan bahasa ibunda kebanyakan penduduk. Bahasa Inggeris mempunyai status rasmi di banyak negara dalam Negara-Negara Komanwel.

## Negara majoriti berbahasa Inggeris

Monumen bangsa-bangsa berbahasa Inggeris di London
Bahasa Inggeris ialah bahasa ibunda utama yang dituturkan di beberapa negara dan wilayah. Lima yang terbesar antaranya kadangkala digelar "teras Anglosphere"; iaitu United Kingdom, Amerika Syarikat, Australia, Kanada, dan New Zealand.

Istilah "Anglosfera" kadangkala boleh diperluaskan untuk merangkumi negara dan wilayah lain di mana bahasa Inggeris atau bahasa Kreol Inggeris juga merupakan bahasa ibunda utama dan bahasa Inggeris ialah bahasa utama kerajaan dan pendidikan, seperti Ireland, Gibraltar, dan Caribbean Komanwel.

Walaupun bahasa Inggeris juga dituturkan oleh majoriti penduduk sebagai bahasa kedua di beberapa negara seperti Denmark, Belanda, Norway dan Sweden, negara-negara ini tidak dianggap sebagai sebahagian daripada dunia berbahasa Inggeris kerana bahasa ini masih dilihat terutamanya sebagai bahasa asing dan tidak memainkan peranan budaya yang penting dalam masyarakat.

## Negara atau wilayah di mana bahasa Inggeris merupakan bahasa rasmi

Bahasa Inggeris ialah bahasa rasmi (*de facto* atau *de jure*) di negara dan wilayah berikut.

* **Amerika Utara**: Anguilla, Antigua dan Barbuda, Bahamas, Barbados, Belize, Bermuda, Kepulauan Virgin British, Kanada, Kepulauan Cayman, Curaçao, Dominica, Grenada, Jamaica, Montserrat, Puerto Rico, Saint Kitts dan Nevis, Saint Lucia, Saint Vincent dan Grenadines, Trinidad dan Tobago, Kepulauan Turks dan Caicos, Amerika Syarikat, Kepulauan Virgin Amerika Syarikat
* **Amerika Selatan**: Kepulauan Falkland, Guyana
* **Eropah**: Akrotiri dan Dhekelia, Gibraltar, Guernsey, Ireland, Isle of Man, Jersey, Malta, United Kingdom
* **Afrika**: Botswana, Wilayah Lautan Hindi British, Cameroon, Eswatini, Gambia, Ghana, Kenya, Lesotho, Liberia, Malawi, Mauritius, Namibia, Nigeria, Rwanda, Saint Helena, Ascension dan Tristan da Cunha, Sierra Leone, Afrika Selatan, Sudan Selatan, Sudan, Tanzania, Uganda, Zambia, Zimbabwe
* **Asia**: Pulau Krismas, Kepulauan Cocos (Keeling), Hong Kong, India, Pakistan, Filipina, Singapura
* **Oceania**: Samoa Amerika, Australia, Kepulauan Cook, Fiji, Guam, Kiribati, Kepulauan Marshall, Mikronesia, Nauru, New Zealand, Niue, Pulau Norfolk, Kepulauan Mariana Utara, Palau, Papua New Guinea, Kepulauan Pitcairn, Samoa, Kepulauan Solomon, Tokelau, Tuvalu, Vanuatu

Walaupun tidak rasmi, bahasa Inggeris juga merupakan bahasa penting di beberapa bekas jajahan dan wilayah naungan Empayar British di mana ia digunakan sebagai bahasa pentadbiran, iaitu Brunei, Malaysia, dan Sri Lanka.

## Bahasa Inggeris sebagai bahasa global

Oleh sebab bahasa Inggeris begitu luas dituturkan, ia sering dipanggil "bahasa dunia", lingua franca era moden, dan walaupun ia bukan bahasa rasmi di kebanyakan negara, ia kini bahasa yang paling kerap diajar sebagai bahasa asing. Melalui perjanjian antarabangsa, ia bahasa rasmi untuk komunikasi aeronautik dan maritim. Bahasa Inggeris adalah salah satu bahasa rasmi Pertubuhan Bangsa-Bangsa Bersatu dan banyak organisasi antarabangsa lain, termasuk Jawatankuasa Olimpik Antarabangsa. Ia juga merupakan salah satu daripada dua bahasa rasmi bersama untuk angkasawan (selain bahasa Rusia) yang berkhidmat di atas Stesen Angkasa Antarabangsa.

Bahasa Inggeris mempunyai kepentingan khusus dalam Negara-Negara Komanwel, yang terbit daripada Empayar British. Bahasa Inggeris ialah medium hubungan antara Komanwel. Bahasa Inggeris seperti yang digunakan dalam Komanwel kadangkala dirujuk sebagai *Bahasa Inggeris Komanwel*, kerapnya boleh ditukar ganti dengan *Bahasa Inggeris British.*

Bahasa Inggeris paling kerap dipelajari di European Union, dan persepsi tentang kegunaan bahasa asing dalam kalangan orang Eropah adalah 67% memihak kepada bahasa Inggeris, mendahului 17% untuk Jerman dan 16% untuk Bahasa Perancis (setakat 2012). Di sesetengah negara EU bukan berbahasa Inggeris, peratusan-peratusan berikut bagi orang dewasa yang mendakwa boleh bercakap dalam bahasa Inggeris pada tahun 2012: 90% di Belanda; 89% di Malta; 86% di Sweden dan Denmark; 73% di Cyprus, Croatia dan Austria; 70% di Finland; dan lebih 50% di Yunani, Belgium, Luxembourg, Slovenia dan Jerman. Pada tahun 2012, tidak termasuk penutur asli, 38% orang Eropah menganggap bahawa mereka boleh bertutur dalam bahasa Inggeris.

Buku, majalah dan surat khabar yang ditulis dalam bahasa Inggeris boleh didapati di banyak negara di seluruh dunia; Bahasa Inggeris ialah bahasa yang paling biasa digunakan dalam sains, dengan Science Citation Index melaporkan seawal tahun 1997 bahawa 95% rencananya ditulis dalam bahasa Inggeris, walaupun hanya separuh daripadanya berasal daripada pengarang di negara berbahasa Inggeris.

Dalam penerbitan, kesusasteraan Inggeris mendominasi dengan jelas sekali, dengan 28% daripada semua buku diterbitkan di dunia [Leclerc 2011] dan 30% kandungan web pada tahun 2011 (turun daripada 50% pada tahun 2000).

Peningkatan penggunaan bahasa Inggeris secara global telah memberi dampak yang besar kepada banyak bahasa lain, yang membawa kepada anjakan bahasa dan kematian bahasa, dan kepada dakwaan imperialisme bahasa. Bahasa Inggeris sendiri telah menjadi lebih terbuka kepada anjaran bahasa dengan pelbagai varieti tempatan menyuap balik ke dalam bahasa Inggeris secara keseluruhannya.

## Rujukan

## Bibliografi

Australian Bureau of Statistics (28 Mac 2013). "2011 Census QuickStats: Australia". Diarkibkan daripada yang asal pada 6 November 2015. Dicapai pada 25 Mac 2015.
Afhan Meytiyev (26 September 2013). "English and diplomacy" (PDF). Scotland's Census 2011. Dicapai pada 25 Mac 2020.
Bao, Z. (2006). "Variation in Nonnative Varieties of English". Dalam Brown, Keith (penyunting). *Encyclopedia of language & linguistics*. Elsevier. m/s. 377–380. doi:10.1016/B0-08-044854-2/04257-7. ISBN 978-0-08-044299-0.
Crystal, David (19 November 2004b). "Subcontinent Raises Its Voice". *The Guardian*. Dicapai pada 4 Februari 2015.
Crystal, David (2006). "Chapter 9: English worldwide". Dalam Denison, David; Hogg, Richard M. (penyunting). *A History of the English language*. Cambridge University Press. m/s. 420–439. ISBN 978-0-511-16893-2.
National Records of Scotland (26 September 2013). "Census 2011: Release 2A". Scotland's Census 2011. Dicapai pada 25 Mac 2015.
"The Routes of English". 1 Ogos 2015.
Northern Ireland Statistics and Research Agency (11 Disember 2012). "Census 2011: Key Statistics for Northern Ireland December 2012" (PDF). *Statistics Bulletin*. Table KS207NI: Main Language. Dicapai pada 16 Disember 2014.
Northrup, David (20 Mac 2013). *How English Became the Global Language*. Palgrave Macmillan. ISBN 978-1-137-30306-6.
Office for National Statistics (4 Mac 2013). "Language in England and Wales, 2011". *2011 Census Analysis*. Dicapai pada 16 Disember 2014.
Ryan, Camille (Ogos 2013). "Language Use in the United States: 2011" (PDF). *American Community Survey Reports*. m/s. 1. Diarkibkan daripada yang asal (PDF) pada 2016-02-05. Dicapai pada 16 Disember 2014.
Statistics Canada (22 Ogos 2014). "Population by mother tongue and age groups (total), 2011 counts, for Canada, provinces and territories". Diarkibkan daripada yang asal pada Sep 23, 2015. Dicapai pada 25 Mac 2015.
Statistics New Zealand (April 2014). "2013 QuickStats About Culture and Identity" (PDF). m/s. 23. Diarkibkan daripada yang asal (PDF) pada 15 Januari 2015. Dicapai pada 25 Mac 2015.
*Census 2011: Census in brief* (PDF). Pretoria: Statistics South Africa. 2012. Table 2.5 Population by first language spoken and province (number). ISBN 9780621413885. Diarkibkan (PDF) daripada yang asal pada 13 Mei 2015.
English and Diplomacy